ବୌଦ୍ଧ ଥାନା ତେଲିବନ୍ଧ ଗ୍ରାମରେ ଆଜି ଏକ ଅଭାବନୀୟ ଘଟଣା ଘଟିଛି। ମଦ କିଣିବାକୁ ସ୍ତ୍ରୀ ଟଙ୍କା ଦେଲାନି ବୋଲି ଜଣେ ବ୍ୟକ୍ତି ଆତ୍ମହତ୍ୟା କରିଛନ୍ତି। ଏହି ଘଟଣା ଆଜି ଜିଲାବ୍ୟାପୀ ଚର୍ଚ୍ଚା ର ବିଷୟ ହୋଇଛି। ବେଣୁ ବେଜି (୫୫) ନାମକ ଏହି ବ୍ୟକ୍ତିି ଆଜି ମଦ ପିଇବା ପାଇଁ ସ୍ତ୍ରୀଙ୍କୁ ଟଙ୍କା ମାଗିଥିଲେ; କିନ୍ତୁ ସେ ବାରମ୍ବାର ଟଙ୍କା ମାଗୁଥିବାରୁ ତାଙ୍କ ସ୍ତ୍ରୀ ବିରକ୍ତ ହୋଇ ପଡ଼ୋଶୀ ଘରକୁ ଚାଲି ଯାଇଥିଲେ। ବେଣୁ ଏଥିରେ କ୍ଷୁବ୍ଧ ହୋଇ ଗାଁ ମୁଣ୍ଡ  ତୋଟାରେ ଫାଶୀ ଲଗାଇ ଆତ୍ମହତ୍ୟା ଉଦ୍ୟମ କରୁଥିବା ବେଳେ କେତେ ଜଣ ଗାଈଚରାଳୀ ଏହା ଦେଖି ତାଙ୍କୁ ଆତ୍ମହତ୍ୟା କରିବାରୁ ନିବୃତ୍ତ କରିଥିଲେ ଓ ତାଙ୍କୁ ଆଣି ଘରେ ଛାଡ଼ି ଦେଇ ଯାଇଥିଲେ। କିନ୍ତୁ ଗାଈଚରାଳୀ ଯୁବକମାନେ ଫେରିଯିବା ପରେ ଘରେ କେହି ନ ଥିବାର ସୁଯୋଗ ନେଇ ବେଣୁ ଘର ଭିତରେ ଆତ୍ମହତ୍ୟା କରିଥିଲେ। ସ୍ତ୍ରୀ ପଡ଼ିଶା ଘରୁ ଫେରି କବାଟ ଯେତେ ବାଡ଼େଇଲେ ମଧ୍ୟ ନ ଖୋଲିବାରୁ ପଡ଼ୋଶୀମାନଙ୍କୁ ଡାକିଥିଲେ। ଗ୍ରାମବାସୀଙ୍କଠାରୁ ଏହି ଖବର ପାଇ ପୁଲିସ ଫାଣ୍ଡି ଅଧିକାରୀ ମମତା ହେମ୍ବ୍ରମ ସେଠାରେ ପହଞ୍ଚିଥିଲେ ଓ କବାଟ ଭାଙ୍ଗି ବେଣୁଙ୍କ ଶବକୁ ବାହାର କରିଥିଲେ। ତାଙ୍କୁ ଆମ୍ବୁଲାନ୍ସ ଯୋଗେ ବୌଦ୍ଧ ଡାକ୍ତରଖାନାକୁ ନିଆଯାଇଥିଲେ ମଧ୍ୟ ସେଠାରେ ଡାକ୍ତର ତାଙ୍କୁ ମୃତ ଘୋଷଣା କରିଥିଲେ।
